b'\n_START_ARTICLE_\nConstantin D\xc4\x83sc\xc4\x83lescu\n_START_PARAGRAPH_\nConstantin D\xc4\x83sc\xc4\x83lescu (2. hein\xc3\xa4kuuta 1923 Breaza \xe2\x80\x93 15. toukokuuta 2003 Bukarest) oli romanialainen kommunistipoliitikko, joka toimi Romanian p\xc3\xa4\xc3\xa4ministerin\xc3\xa4 vuosina 1982\xe2\x80\x931989._NEWLINE_D\xc4\x83sc\xc4\x83lescu toimi Romanian kommunistisen puolueen Gala\xc8\x9bin piirin ensimm\xc3\xa4isen\xc3\xa4 sihteerin\xc3\xa4 vuosina 1965\xe2\x80\x931974, mink\xc3\xa4 j\xc3\xa4lkeen h\xc3\xa4n ty\xc3\xb6skenteli puolueen keskushallinnossa. Maan p\xc3\xa4\xc3\xa4ministeriksi h\xc3\xa4net nimitettiin vuonna 1982. D\xc4\x83sc\xc4\x83lescu oli viimeinen diktaattori Nicolae Ceau\xc8\x99escun valtakauden p\xc3\xa4\xc3\xa4ministereist\xc3\xa4 ja h\xc3\xa4nen on sanottu olleen heist\xc3\xa4 kaikkein uskollisin Ceau\xc8\x99esculle ja t\xc3\xa4m\xc3\xa4n vaimolle Elenalle. H\xc3\xa4nt\xc3\xa4 on luonnehdittu kasvottomaksi virkamieheksi, joka totteli presidentin m\xc3\xa4\xc3\xa4r\xc3\xa4yksi\xc3\xa4. Vallankumouksellisen liikehdinn\xc3\xa4n puhjettua joulukuussa 1989 D\xc4\x83sc\xc4\x83lescu l\xc3\xa4hetettiin Timi\xc8\x99oaraan ensin tukahduttamaan mielenosoituksia ja sitten neuvottelemaan mielenosoittajien kanssa, mutta neuvottelut eiv\xc3\xa4t johtaneet mihink\xc3\xa4\xc3\xa4n Ceau\xc8\x99escun taipumattomuuden vuoksi. V\xc3\xa4litt\xc3\xb6m\xc3\xa4sti Ceau\xc8\x99escun teloituksen j\xc3\xa4lkeen D\xc4\x83sc\xc4\x83lescu m\xc3\xa4\xc3\xa4r\xc3\xa4si viimeisell\xc3\xa4 m\xc3\xa4\xc3\xa4r\xc3\xa4yksell\xc3\xa4\xc3\xa4n kaikki poliittiset vangit vapautettaviksi, ennen kuin joutui itse eroamaan._NEWLINE_D\xc4\x83sc\xc4\x83lescu joutui vuonna 1990 muun entisen puoluejohdon kanssa oikeuteen syytettyn\xc3\xa4 satojen mielenosoittajien surmauttamisesta edellisvuonna. H\xc3\xa4net tuomittiin vuonna 1991 murhasta elinkautiseen vankeuteen, mutta h\xc3\xa4net vapautettiin my\xc3\xb6hemmin heikon terveyden perusteella.'